
	Παρουσίαση του βιβλίου

«361 Τάγμα Πεζικού:

Χρονικό προάσπισης προδομένης πατρίδας»
του Χαράλαμπου Α. Αλεξάνδρου

στο Σπίτι της Κύπρου

Το Σπίτι της Κύπρου, το  Τμήμα Ιστορίας και Αρχαιολογίας του Πανεπιστημίου Κύπρου,  ο Σύνδεσμος Επιζησάντων Στρατιωτών 361 Τάγματος Πεζικού 1974 και το Κυπριακό Ινστιτούτο Επιστημονικών και Ιστορικών Ερευνών διοργανώνουν, την Παρασκευή 28 Φεβρουαρίου 2020 και ώρα 19:00, στο Σπίτι της Κύπρου (Ξενοφώντος 2Α Σύνταγμα) την παρουσίαση του βιβλίου του Χαράλαμπου Α. Αλεξάνδρου «361 Τάγμα Πεζικού: Χρονικό προάσπισης προδομένης πατρίδας», έκδοση του Συνδέσμου Επιζησάντων Στρατιωτών 361 Τάγματος Πεζικού 1974.

Η δράση του 361 Τ.Π. βρίθει γεγονότων. Δεν θα ήταν υπερβολή να σημειωθεί ότι μέσω της δράσης του Τάγματος παρουσιάζεται μεγάλο κομμάτι των συμβάντων στο «ανατολικό μέτωπο» του πολέμου καθ’ όλη τη διάρκειά του, από τις 20 Ιουλίου μέχρι και μετά τις 14 Αυγούστου. Σταθερή άμυνα και σημαντικές μάχες, αλλοπρόσαλλες διαταγές και οπισθοχωρητικές κινήσεις, αγωνιώδεις προσπάθειες επιβίωσης και φρικτές στιγμές αιχμαλωσίας είναι ζεύγη εννοιών που διατρέχουν το βιβλίο. Το βιβλίο θέτει τα γεγονότα στις πραγματικές ιστορικές τους διαστάσεις. 

Χαιρετισμό θα απευθύνουν, ο Πρέσβης της Κυπριακής Δημοκρατίας κ. Κυριάκος Κενεβέζος, 

ο Υπουργός Αγροτικής Ανάπτυξης και Τροφίμων της Ελληνικής Δημοκρατίας, κ. Μάκης Βορίδης, ο Αναπληρωτής Πρόεδρος του Συνδέσμου Επιζησάντων Στρατιωτών 361 Τ.Π, κ. Ανδρέας Χατζηγιάννης, η θυγατέρα του μοναδικού Ελλαδίτη πεσόντος του Τάγματος, κ. Ανδρονίκη Σταύρου, και ο Διευθυντής του Κυπριακού Ινστιτούτου Επιστημονικών και Ιστορικών Ερευνών, κ. Μάριος Θρασυβούλου.

Για το βιβλίο θα μιλήσουν ο Υπουργός Εξωτερικών της Κυπριακής Δημοκρατίας κ. Νίκος Χριστοδουλίδης και ο Αναπληρωτής Καθηγητής, Τμήμα Ιστορίας και Αρχαιολογίας Πανεπιστημίου Κύπρου κ. Πέτρος Παπαπολυβίου.

Η εκδήλωση θα ολοκληρωθεί με την αντιφώνηση του συγγραφέα.

Η εκδήλωση πραγματοποιείται  με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας.

